Salomóŋ. Ǎ Zāmbá, váá ǹkúkúmá sósōō etsígi ǹtól, mɔ́n ǹkúkúmá sósōō woe. 2Á tsíg ayɔŋ dóe ǹtól ai sósōō, ai bingɔ́ngɔ́l bí bod ai tə́tə̄lə́. 3Ású sósōō, miǹkǒl mínēn ai émí mītɔ̄g mí bə̄ə̄gə məbuguban ású ayɔ̌ŋ ! 4Á tsígí bīngɔ́ngɔ́l bí bǒd yā áyɔŋ ǹtól á tə́tə̄lə́, á tɔ̄bɔ akodé míḿbúbúá, á fid ǹtíbili! 5Bə́ mbáda wa, ńtíé ńló dzóbo ai a ngɔn byáyi fyɛ a kələ kwí ésə̌b məmaná ! 6Á sūsú anə́ ńdǔm mvəŋ á miǹtəgán bílɔ́g, anə́ mvəŋ yǎ yābɔli sí. 7Á mə̄lú mə́ édzóē dzíé, sósōō mod a yi búguban, ǹtǎm məbuguban a kələ kwí anə́ ngɔn e ngákə̄ dīm ! 8Á dzóégé a tádigi é máŋ mā a kələ kwí é máŋ mə̄vɔ́g, a tádigǐ fə̄ Óswé ńnēn a kələ kwí á ńnyie sí. 9É bod bə́ tɔ̄á á ńkōd ńnam bâyi búdubu á sí á mís móé, miǹzízíŋ míé myâyi nyíē ḿbūlúg. 10Miǹkúkúmá yā Tarsis ai émí yā bilǒn myâyi nyé lóm bīfái. Miǹkúkúmá yā Saba ai émí yā Séva myâyi yân tóya. 11Miǹkúkúmá mísə̄ myâyi nyé búdubu á sí ósū, məyɔŋ mə́sə̄ mâyi nyé syē. 12Owé, a yi kode ḿbūbúá yā wálóe ai bińgɔ́ngɔ́l bí bon bí nə́ təge ai ǹka. 13A yi yén ébá bə́ nə́ ńtəgán ai məbúa ngɔ́l, a yi kodé ényiŋ mim̀búbúá. 14A yi kaman ai bɔ́ étībílí ai émân, ńdɔ̄ fə məkǐ mábán mâyi bɔ̌ mod táŋ á mís móe. 15Á nyīŋí, bâyi nyé və̄ mvɔ́d yǎ Saba, bâyi kogolan ású díé kɔ́m ésə, bə́ vāā nyé maa məmǒs mə́sə ! 16Bidí bi vúú ábuí á ńnam, a kələ kwí ábobǒn miǹkǒl á yōb, ezɔ̌b ezɔ̌b anə́ á Libáŋ, bə́ búguban anə́ bilɔ́g yā sí. 17Á bɔ̄ɔ̄ naa dzwé díé lə́ tɔ̄bɔ á ńtīē kɔ́m, á tsāmá dɔ̄ á ńló dzóbō á sí, ású yə̄ nâ məyɔŋ mə́ və́án ǹtótōmaamaa bə́ lóege dzwé díé ńdɔ̄ fə məyɔŋ mə́sə mə́ kādá naa a nə mvɔ̌m. 18Maa á bɔ̄ɔ̄ ai Ǹtondôbə Zambá, Zambá Ísraɛ̂l, énye etám ā bɔ məsimbá ! 19Maa á bɔ̄ɔ̄ á ńnomó etɔá ai dzwé dúmá díé ! Ǹgúmā sí ósə ó dzálábán ai olugú wōē. Amɛn ! Amɛn ! 20Məmaná mə́ ngogolán mə́ Dávid, mɔ́n Yesé.